კიჟი
კიჟი (რუს. Кижи) — კუნძული ონეგის ტბაში, რუსეთის ჩრდილოეთ, ევროპულ ნაწილში. მისი სიგრძე 7 კმ-ია, სიგანე 500 მ. შემოსაზღვრულია სხვა მრავალრიცხოვანი კუნძულებით (დაახლოებით 5 000), რომელთაგან უმრავლესის დიამეტრი 2 მეტრს არ აღემატება, მაგრამ ზოგიერთი მათგანის სიგრძე 35 კმ-ია. კიჟის რეგიონს ადამიანთა დასახლების ხანგრძლივი ისტორია გააჩნია, XVI საუკუნეში აქ 100 სოფელი მდებარეობდა. კიჟი მთელ მსოფლიოში ცნობილია ე.წ. სამარხი ეკლესიებით (პოგოსტი). მათ შორისაა XVIII საუკუნის ორი ეკლესია და რვაკუთხა კოშკი, რომელიც ხის სხვადასხვაგვარი ნაგებობებითაა შემოსაზღვრული. ასევე მოიცავს ნამდვილი ბაროკოს ფრესკებს. ღვთსიმშობლის სახელობის ეკლესია 1764 წელს აშენდა, მისი ზედა ნაწილი დაფარულია 9 ერთეული ბოლქვისმაგვარი გუმბათებით. ეკლესიების სიახლოვეს მდებარეობს რამდენიმე სხვა რელიგიური ნაგებობა, ქარის წისქვილი (უძველესი რუსეთში) და ხის სახლები. 1960 წელს, ამ არეალში საბჭოთა ხელისუფლებამ ღია ცის ქვეშ მდებარე ხის არქიტექტურის მიზეუმი დააარსა. 1990 წელს, კიჟის უნიკალური მონუმენტები იუნესკომ მსოფლიო მემკვიდრეობის სიაში შეიტანა.